**Ny skolestruktur vedtaget efter et langt forløb.**

Mandag den 27. juni vedtog Byrådet en ny skolestruktur. Debatten startede for over et år siden, og om den nye aftale er økonomisk langtidsholdbar, er der stor uenighed om.

Vi vil selvfølgelig følge forløbet tæt.

Den politiske aftale indebærer herefter følgende strukturelle ændringer af skolestrukturen:

1. Sammenlægning af fem skoledistrikter til to skoledistrikter

Fem nuværende skoler vil efter 1. august 2017 fungere som to skoler med forskellige afdelinger i henhold til Folkeskoleloven.

a) Kjellerup, Sjørslev og Vinderslev skoler: I skoleåret 2016/17 er der på hver af de tre skoler en selvstændig skoleledelse. I løbet af efteråret 2016 etableres sideløbende med den daglige selvstændige ledelse en fusionsledelse, en fusionsbestyrelse samt et fusions MED-udvalg mellem de tre skoler, der skal varetage opgaven med skolernes sammenlægning – herunder også at beslutte rammerne for en fremtidig fælles skolebestyrelse. De tre midlertidige organer opløses og erstattes pr. 1. august 2017 af permanente konstruktioner.

b) Funder og Kragelund skoler: De to skoler har allerede i dag fælles ledelse og bestyrelse. Skolerne vil fremover ligeledes få fælles skoledistrikt.

1. Nye overbygningsrelationer for to 0.-6. klasses skoler.

Som en konsekvens af etableringen af de forpligtende samarbejder, skal overbygningsrelationen for henholdsvis Gjessø og Grauballe skoler ændres.

Fra skoleåret 2017/18 bliver: Vestre Skole overbygningsskole for Gjessø Skole Dybkærskolen overbygningsskole for Grauballe Skole. Nuværende elever på Gjessø og Grauballe skoler, der har søskende på de hidtidige overbygningsskoler Frisholm og Fårvang skoler, kan vælge samme overbygningsskole som ældre indskrevne søskende.

1. Alle skoler skal deltage i et forpligtende samarbejde.

 For at understøtte realiseringen af Børne- og Ungeudvalgets vision for udviklingen af kvaliteten af folkeskolen i Silkeborg Kommune, og for at understøtte et sammenhængende skolevæsen, etableres forpligtende samarbejder mellem følgende skoler:

• Kjellerup/Sjørslev/Vinderslev – Thorning – Ans

• Fårvang – Gjern – Sorring

• Langsø – Resenbro – Sejs – Voel

• Frisholm – Bryrup

• Dybkær – Gødvad – Grauballe

• Vestre – Gjessø – Virklund

• Funder/Kragelund – Hvinningdal - Buskelund

• Balle – Skægkær

Rammesætningen af de forpligtende samarbejder fastlægges af Børne- og Ungeudvalget som en del af bevillingsmålene. De politiske mål konkretiseres og implementeres gennem institutionsaftalerne mellem skolechef og skoleledere.

1. Der etableres fire videnscentre i tilknytning til nedenstående skoler:

• Buskelundskolen: Videnscenter for aldersintegreret undervisning

• Sølystskolen: Videnscenter for sproglig, social og kulturel integration

• Dybkær Specialskole: Videnscenter for børn med særlige vanskeligheder

• Silkeborg Ungdomsskole: Videnscenter for 10. klasse, Eud10 og GFU

Videnscentrenes opgave er at understøtte udvikling af viden i det samlede skolevæsen igennem at opsamle, producere og efterfølgende dele aktuel viden indenfor de fire faglige områder. Videnscentrene varetager indenfor hvert sit område praksisnær kompetenceudvikling af medarbejderne ved samtlige af kommunens skoler. Videnscentrene forankres ledelsesmæssigt i Skoleafdelingens ledelse.

1. Ændringer til styrelsesvedtægten.

 Den politiske aftale indeholder instrukser, retningslinjer og beskrivelser af kompetencer i forhold til implementeringen af aftalens indhold, som skal indarbejdes i styrelsesvedtægten for Silkeborg Kommunes skolevæsen. Arbejdet med at revidere styrelsesvedtægten vil pågå snarest muligt efter byrådets beslutning i juni 2016. Styrelsesvedtægten sendes efterfølgende til udtalelse i skolebestyrelserne i henhold til styrelsesvedtægtens § 25 stk. 3.